
Europski parlament,
–	uzimajući u obzir prijedlog Komisije upućen Europskom parlamentu i Vijeću (COM(2026)0003 – C10-0025/2026),
–	uzimajući u obzir Uredbu (EU) 2021/691 Europskog parlamenta i Vijeća od 28. travnja 2021. o Europskom fondu za prilagodbu globalizaciji za radnike koji su proglašeni viškom (EGF) i stavljanju izvan snage Uredbe (EU) br. 1309/2013[footnoteRef:1] („Uredba o EGF-u”),  [1:  	SL L 153, 3.5.2021., str. 48., ELI: http://data.europa.eu/eli/reg/2021/691/oj.] 

–	uzimajući u obzir Uredbu Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027. („Uredba o VFO-u”)[footnoteRef:2], kako je izmijenjena Uredbom (EU, Euratom) 2024/765[footnoteRef:3], a posebno njezin članak 8.,  [2:  	SL L 433 I, 22.12.2020., str. 11., ELI: http://data.europa.eu/eli/reg/2020/2093/oj.]  [3:  	Uredba Vijeća (EU, Euratom) 2024/765 od 29. veljače 2024. o izmjeni Uredbe (EU, Euratom) 2020/2093 kojom se utvrđuje višegodišnji financijski okvir za razdoblje 2021. – 2027. (SL L, 2024/765, 29.2.2024., ELI: http://data.europa.eu/eli/reg/2024/765/oj).] 

–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:4], a posebno njegovu točku 9., [4:  	SL L 433 I, 22.12.2020., str. 28., ELI: http://data.europa.eu/eli/agree_interinstit/2020/1222/oj.] 

–	uzimajući u obzir europski stup socijalnih prava,
–	uzimajući u obzir pismo Odbora za zapošljavanje i socijalna pitanja,
–	uzimajući u obzir izvješće Odbora za proračune (A10-0061/2026),
A.	budući da je Unija uspostavila zakonodavne i proračunske instrumente kako bi pružila dodatnu potporu radnicima koji su pogođeni posljedicama velikih strukturnih događaja i promjena u svjetskim trgovinskim tokovima te kako bi im se pružila pomoć prilikom njihova ponovnog uključivanja na tržište rada; budući da se ta pomoć ostvaruje u obliku financijske potpore radnicima;
B.	budući da je Belgija podnijela zahtjev EGF/2025/007 BE/Casa za financijski doprinos iz EGF-a nakon otpuštanja 416 radnika[footnoteRef:5] u poduzeću Casa International NV (Casa) u Belgiji u sektoru gospodarstva svrstanom u odjeljak 47. (Trgovina na malo, osim trgovine motornim vozilima i motociklima) i odjeljak 52 (Skladištenje i prateće djelatnosti u prijevozu) NACE-a Rev. 2 u pokrajini Antwerpen (BE21) u Flandriji, u referentnom razdoblju od 6. ožujka 2025. do 6. srpnja 2025.;  [5:  	U smislu članka 3. Uredbe o EGF-u.] 

C.	budući da je zahtjev podnesen na temelju intervencijskih kriterija iz članka 4. stavka 2. točke (a) Uredbe o EGF-u; budući da se otpuštanje 257 radnika odnosi na poduzeće Casa International NV (trgovina na malo), sa 65 maloprodajnih mjesta diljem Belgije, a otpuštanje 159 radnika se odnosi na poduzeće Casa Logistics NV (skladištenje) koje je odgovorno za skladištenje i distribuciju tim prodajnim mjestima; 
D.	budući da je Casa 6. ožujka 2025. pokrenula stečajni postupak; budući da Belgija od 2022. bilježi rast broja stečajeva, posebno u maloprodajnom sektoru, koji prolazi kroz korjenitu strukturnu preobrazbu potaknutu porastom e-trgovine i promjenama potrošačkih navika; budući da žene čine 67,5 % radne snage u tom slučaju; stoga naglašava da bi se mjerama potpore u okviru EGF-a trebale uzeti u obzir posebne potrebe i prepreke s kojima se te žene suočavaju pri ponovnom ulasku na tržište rada;
E.	budući da flamanska služba za zapošljavanje (VDAB) osigurava nacionalno pretfinanciranje i sufinanciranje mjera;
F.	budući da su predmetna poduzeća ispunila zahtjeve utvrđene zakonodavstvom Unije i nacionalnim zakonodavstvom o kolektivnom otpuštanju;
G.	budući da bi financijski doprinos iz EGF-a ponajprije trebao biti usmjeren na aktivne mjere politike tržišta rada i personalizirane usluge čiji je cilj brza reintegracija korisnika u tržište rada, istodobno im nudeći osposobljavanje radi stjecanja vještina kako bi im se olakšalo pristupanje tržištu rada;
H.	budući da EGF ne smije premašiti najviši dopušteni godišnji iznos od 30 milijuna EUR (u cijenama iz 2018.)[footnoteRef:6];  [6:  	Članak 8. Uredbe o VFO-u.] 

1.	slaže se s Komisijom da su uvjeti iz Uredbe o EGF-u, a posebno oni iz njezina članka 4. stavka 2. točke (a), ispunjeni i da Belgija u skladu s tom Uredbom ima pravo na financijski doprinos u iznosu od 1 916 733 EUR, odnosno 85 % ukupnog troška od 2 254 980 EUR, što obuhvaća troškove za personalizirane usluge u iznosu od 2 168 980 EUR i troškove za aktivnosti pripreme, upravljanja, informiranja i promidžbe te kontrole i izvješćivanja u iznosu od 86 000 EUR;
2.	primjećuje da su belgijske vlasti zahtjev podnijele 23. rujna 2025. te da je, na temelju dodatnih informacija koje je primila od Belgije, Komisija ocjenjivanje zahtjeva dovršila 6. veljače 2026. i o tome 11. veljače 2026. obavijestila Parlament; naglašava da je važno skratiti vrijeme između podnošenja zahtjeva za pomoć iz EGF-a i odluke o financiranju uz istodobnu punu zaštitu prava Europskog parlamenta kao jedne grane proračunskog tijela;
3.	primjećuje da se zahtjev odnosi na radnike koji su prestali obavljati svoju djelatnost u dva poduzeća u Casi i da će svi oni biti ciljani korisnici;
4.	prima na znanje da se Casa već nekoliko godina prije proglašenja stečaja nalazila u financijskim poteškoćama koje su posljedica znatno veće prisutnosti e-trgovine, snažnije međunarodne konkurencije i nepoštenih uvjeta tržišnog natjecanja, što je u konačnici dovelo do ozbiljnog manjka likvidnosti i nemogućnosti utvrđivanja potencijalnih kupaca za to poduzeće; ističe potrebu za jačanjem kapaciteta poslovnog upravljanja kako bi se otpuštanja spriječila prilagodbom trenutačnom geopolitičkom kontekstu i kako bi se proaktivno nosilo s velikim restrukturiranjima;
5.	primjećuje da se, u usporedbi s otpuštenim prodajnim asistentima koji imaju najpovoljnije izglede za zapošljavanje, radnici u skladištima suočavaju s većim poteškoćama u pronalaženju novih radnih mjesta i da im je potrebna dodatna potpora u vidu usavršavanja, prekvalifikacije, premještanja ili preraspodjele; poziva belgijske vlasti da pruže posebno prilagođenu potporu kako bi se radnicima pomoglo da prevladaju svoje nedostatke i pronađu nova radna mjesta usklađena s potrebama na tržištu rada; naglašava da je reintegracija otpuštenih radnika ključna za europsko gospodarstvo sa snažnom industrijskom bazom i otporno na promjene u budućnosti;
6.	žali zbog toga što je povećanje broja stečajeva tijekom posljednje dvije godine negativno utjecalo na stopu zaposlenosti u nekim regijama u Belgiji, posebno u Bruxellesu i Olenu (pokrajina Antwerp); konstatira da je u Belgiji u roku od 18 mjeseci zbog stečaja otpušteno oko 45 000 radnika, uglavnom u Flandriji; naglašava da je u Flandriji rizik od nezaposlenosti više nego dvostruko veći za osobe s niskom razinom obrazovanja; naglašava važnost okruženja pogodnog za poslovanje koje poduzećima omogućuje da i dalje budu konkurentna, otvaraju radna mjesta i doprinose održivom gospodarskom rastu;
7.	podsjeća na to da se, u dogovoru sa stručnjacima i socijalnim partnerima, personalizirane usluge koje će se pružati radnicima sastoje od sljedećih mjera: informativnih predavanja o reintegraciji na tržište rada, usluga pomoći u pronalaženju novog radnog mjesta kako bi se radnicima pomoglo u traženju posla, aktivnog posredovanja usmjerenog na profil svakog tražitelja zaposlenja, personaliziranih programa za razvoj vještina, uključujući informatičke vještine, osposobljavanja i prekvalifikacije, pojedinačnog osposobljavanja na radnom mjestu i sudjelovanja na sajmu poslova; ističe važnost poticanja visokokvalitetnih radnih mjesta usmjerenih na budućnost kojima se jača konkurentnost i podupire digitalna transformacija, uz istodobno osiguravanje pravilne provedbe EGF-a i njegova doprinosa dugoročnoj gospodarskoj i socijalnoj otpornosti Unije; naglašava da bi socijalni partneri trebali biti uključeni u cjelokupni postupak provedbe mjera EGF-a, uključujući fazu praćenja, kako bi se osigurala kvaliteta i relevantnost potpore koja se nudi korisnicima; 
8.	podsjeća da je EGF instrument solidarnosti i pravedne tranzicije te da, iako pruža potporu nakon gubitka radnih mjesta, ne može zamijeniti proaktivnu industrijsku politiku; smatra da mobilizacija EGF-a treba biti ugrađena u širi politički odgovor na svim političkim razinama kako bi se osiguralo da pogođeni radnici pronađu odgovarajuće mogućnosti u skladu sa svojim kvalifikacijama i vještinama; naglašava da primarna zadaća Unije mora biti sprečavanje takvih zatvaranja, prije svega stvaranjem uvjeta da bi industrijska proizvodnja ostala konkurentna, uz istodobno ulaganje u vještine i za visokokvalificirane i za industrijske radnike; naglašava da je potrebno pružiti posebnu potporu prilagođenu profilima radnika s niskim razinama obrazovanja, uz istodobno poduzimanje mjera za smanjenje stečajeva i rješavanje socijalnih nejednakosti koje dovode do isključenosti iz radne snage;
9.	naglašava da belgijske vlasti moraju osigurati vidljivost financiranja Unije i istaknuti njegovu dodanu vrijednost pružanjem učinkovitih i ciljanih informacija korisnicima, regionalnim i lokalnim vlastima, socijalnim partnerima i široj javnosti;
10.	poziva na temeljitu završnu evaluaciju provedenih mjera, uključujući jasne informacije o tome kako su sredstva iskorištena, o uspjehu reintegriranja radnika na tržište rada i o tome jesu li mjerama postignuti ciljevi zbog kojih je EGF osnovan;
11.	primjećuje da je Belgija ciljanim korisnicima počela pružati personalizirane usluge 14. ožujka 2025. i da će stoga razdoblje prihvatljivosti za financijski doprinos iz EGF-a trajati od tog datuma do datuma koji nastupi 24 mjeseca nakon stupanja na snagu odluke o financiranju;
12.	primjećuje da Belgija od 6. ožujka 2025. snosi administrativne izdatke provedbe EGF-a te da ti izdaci stoga ispunjavaju uvjete za financijski doprinos iz EGF-a od tog datuma do datuma koji nastupi 31 mjesec nakon stupanja na snagu odluke o financiranju;
13.	primjećuje da su belgijske vlasti pružile jamstvo da će se u pristupu predloženim mjerama i u njihovoj provedbi poštovati načela jednakog postupanja i nediskriminacije te da će se spriječiti svako dvostruko financiranje;
14.	ponovno ističe da pomoć iz EGF-a ne smije zamijeniti mjere za koje su prema nacionalnom pravu ili kolektivnim ugovorima odgovorna javna tijela ili poduzeća; podsjeća da je EGF ograničen, ciljan i dopunski mehanizam;
15.	odobrava Odluku priloženu ovoj Rezoluciji;
16.	nalaže svojoj predsjednici da potpiše ovu Odluku zajedno s predsjednikom Vijeća te da je da na objavu u Službenom listu Europske unije;
17.	nalaže svojoj predsjednici da ovu Rezoluciju, zajedno s njezinim Prilogom, proslijedi Vijeću i Komisiji.

